钦定古今图书集成/明伦汇编/皇极典/第245卷 > 《应诏陈言疏》晋·傅咸
## 钦定古今图书集成/明伦汇编/皇极典/第245卷 > 《应诏陈言疏》晋·傅咸

陛下处至尊之位，而修布衣之事，亲览万机，劳心日
昃。在昔帝王，躬自菲薄，以利天下，未有逾陛下也。然
泰始、开元，以暨于今，十有五年矣。而军国未丰，百姓
不赡。一岁不登，便有菜色者，诚由官众事殷，复除猥
滥，蚕食者多，而亲农者少也。臣以顽疏，谬沗近职，每
见圣诏，以百姓饥馑为虑。无能云补，伏用惭恧，敢不
“自竭，以对天问。旧都督有四，今并监军，乃盈于十。夏
禹敷土，分为九州。今之刺史，几向一倍。户口比汉十
分之一，而置郡县更多。空校才门，无益宿卫，而虚立
军府，动有百数。五等诸侯，复坐置官属。诸所宠给，皆
生于百姓；一夫不农，有受其饥。今之不农，不可胜计。
纵使五稼普收，仅足相接，暂有灾患”，便不继赡，以为
当今之急。先并官省事，静事息役，上下用心，惟农是
务也。